               EUROOPAN KOMISSIO
            Bryssel 11.6.2021
            COM(2021) 307 final
            2021/0142(NLE)
            Ehdotus
            NEUVOSTON PÄÄTÖS
            Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta tehdyn yleissopimuksen (CDNI) sopimuspuolten välisessä konferenssissa unionin puolesta otettavasta kannasta sellaisen päätöslauselman hyväksymiseen, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa 12–50 matkustajaa

               PERUSTELUT

               1.Ehdotuksen kohde

               Tämä ehdotus koskee päätöstä Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta tehdyn yleissopimuksen (CDNI) sopimuspuolten välisessä konferenssissa unionin puolesta otettavasta kannasta sellaisen päätöslauselman hyväksymiseen, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa yli 12 matkustajaa, ja matkustamoaluksia, joissa on yli 12 lepopaikkaa.

               2.Ehdotuksen tausta

               2.1.CDNI

               Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta tehdyssä yleissopimuksessa (CDNI), joka allekirjoitettiin 9. syyskuuta 1996 Strasbourgissa, määritellään oikeudelliset puitteet Reinillä ja muilla vesiväylillä liikennöitäessä syntyvän jätteen keräämiselle, varastoinnille ja vastaanottamiselle. CDNI tuli voimaan 1. marraskuuta 2009 sen jälkeen, kun kaikki allekirjoittajavaltiot olivat ratifioineet sen. CDNI:n sopimuspuolina on viisi EU:n jäsenvaltiota (Alankomaat, Belgia, Luxemburg, Ranska ja Saksa) sekä Sveitsi.

               CDNI:n sopimuspuolten konferenssi on elin, jonka tehtävänä on valvoa CDNI:n säännösten soveltamista, ja sillä on sääntelyvaltaa sisävesiliikenteen jätteeseen liittyvissä kysymyksissä Reinillä ja muilla sisävesillä. Konferenssi koostuu CDNI:n sopimuspuolten edustajista. Se kokoontuu vuosittain. Se hyväksyy CDNI:n päätöslauselmat. Kullakin sopimuspuolella on yksi ääni, ja päätökset tehdään yksimielisesti. Nämä päätöslauselmat sitovat sopimuspuolia oikeudellisesti CDNI:n 14 ja 19 artiklan mukaisesti. EU ei ole CDNI:n sopimuspuoli.

               2.2.Suunnitellut CDNI:n säädökset

               CDNI:n sopimuspuolten konferenssin on määrä hyväksyä kokouksessaan 22. kesäkuuta 2021 päätöslauselma, jonka tarkoituksena on laajentaa talousjätevesien päästökielto koskemaan niitä CDNI:n soveltamisalaan
                  1
                kuuluvia sisävesialuksia, jotka saavat kuljettaa yli 12 mutta alle 50 matkustajaa, ja matkustamoaluksilla, joissa on yli 12 mutta alle 50 lepopaikkaa.

               Siinä tarkoitetaan kaikkia sisävesialuksia, jotka saavat kuljettaa 12–50 matkustajaa, ja matkustamoaluksia, joissa on yli 12 mutta alle 50 lepopaikkaa, ja jotka on otettu käyttöön 30.12.2008 jälkeen. Kysymys liittyy sisävesialusten ympäristövaatimuksiin ja teknisiin vaatimuksiin.

               CDNI:n liitteessä II olevan 9.01 artiklan 3 kohdan mukaan talousjätevesien päästö on kiellettyä seuraaville:

               (1)risteilyalukset, joissa on yli 50 lepopaikkaa, ja

               (2)matkustaja-alukset, joilla on lupa kuljettaa enemmän kuin 50 matkustajaa.

               Päätöslauselmaluonnoksessa tämä kielto ulotetaan koskemaan sisävesialuksia, jotka saavat kuljettaa 12–50 matkustajaa, ja matkustamoaluksia, joissa on yli 12 mutta alle 50 lepopaikkaa. Jätevesien päästökielto liittyy siihen, että CDNI:n sopimuspuolilla on velvollisuus asentaa talousjätevesien vastaanottoasemia alueellaan sijaitsevien vesiväylien varrelle.

               Päätöslauselmaluonnoksen säännökset lisäisivät johdonmukaisuutta EU:n lainsäädännössä asetettujen teknisten vaatimusten kanssa.

               CDNI:llä säännellään alusten toimintaa jätevesipäästöjen osalta ympäristönsuojelun yhteydessä. Sisävesialusten teknisiä vaatimuksia säännellään sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta 14 päivänä syyskuuta 2016 annetulla Euroopan parlamentin ja neuvoston direktiivillä (EU) 2016/1629
                  2
               . Direktiivissä (EU) 2016/1629 vahvistetaan unionin säännökset, jotka koskevat sisävesiväylillä liikennöivien vesikulkuneuvojen turvallisuuden varmistamiseksi tarvittavia teknisiä vaatimuksia, joissa otetaan huomioon aluksen rungon rakentaminen. Direktiivin liitteessä II viitataan sisävesiliikenteen normien laadinnasta vastaavan eurooppalaisen komitean (CESNI) laatimiin sisävesialusten teknisiin normeihin (ES-TRIN). Viittaus uusimpaan ES-TRIN-normiin 2019/1 sisältyy direktiivin (EU) 2016/1629 liitteeseen II.

               ES-TRIN-normin 2019/1 19.14 artiklan mukaan matkustaja-alukset on varustettava talousjätevesien keräyssäiliöillä tämän artiklan 2 kohdan mukaisesti tai asianmukaisilla aluksen jäteveden käsittelylaitoksilla ES-TRIN-normin 2019/1 18 luvun mukaisesti. Tätä vaatimusta sovelletaan kaikkiin matkustaja-aluksiin, jotka saavat kuljettaa yli 12 matkustajaa, ottaen kuitenkin huomioon seuraavat siirtymäsäännökset:

               1.Risteilyalukset, joissa on enintään 50 vuodetta, ja päiväristeilyalukset, jotka saavat kuljettaa enintään 50 matkustajaa: säiliötä tai jäteveden käsittelylaitosta koskeva vaatimus ei koske aluksia, jotka olivat käytössä jo ennen 1.1.2006.

               2.Risteilyalukset, joissa on yli 50 vuodetta: säiliötä tai jätevedenpuhdistamoa koskeva vaatimus on jo voimassa.

               3.Aluksille, jotka ovat olleet olemassa ennen 30.12.2008 ja liikennöivät ainoastaan muualla kuin Reinillä, voidaan hyväksyä poikkeuksia direktiivin (EU) 2016/1629 29 artiklan 1 kohdan nojalla.

               CDNI:n päätöslauselmaluonnos koskee vain aluksia, jotka on otettu käyttöön 30.12.2008 jälkeen (Reinillä tai muualla), joten se on täysin ES-TRIN-normin 2019/1 mukainen, jossa jo edellytetään varustamista talousjätevesien keräyssäiliöillä tai aluksiin asennettavilla asianmukaisilla jätevedenpuhdistamoilla.

               CDNI:n määräyksissä otetaan huomioon ympäristönsuojelu (kielto päästää talousjätevesiä vesiväyliin), kun taas ES-TRIN-normissa asetetaan tekniset vaatimukset aluksen rakentamiselle sekä asianmukaisille asennuksille ja laitteistoille, joiden avulla jätevedet voidaan kerätä.

               Sekä CDNI:ssä että ES-TRIN-normissa vahvistetaan näiden määräysten soveltamisajankohdat. Koska nämä määräykset täydentävät toisiaan, on tarpeen varmistaa päivämäärien yhdenmukaisuus Reinillä liikennöiviä sisävesialuksia koskevan sääntelyn epäjohdonmukaisuuden välttämiseksi.

               CDNI:n päätöslauselmaluonnos on linjassa direktiivissä (EU) 2016/1629 säädettyjen vaatimusten kanssa, joten se lisäisi johdonmukaisuutta EU:n lainsäädännössä asetettujen vaatimusten kanssa.

               Lisäksi CDNI:n päätöslauselmaluonnoksen 9.01 artiklan 4 kohdassa vapautettaisiin CDNI:n päätöslauselman mukaisesta vastaavasta päästökiellosta ne alukset, jotka on vapautettu direktiivin (EU) 2016/1629 mukaisesta velvoitteesta asentaa talousjäteveden keräyssäiliöt tai asianmukaiset jäteveden käsittelylaitokset alukselle.

               3.Unionin puolesta otettava kanta

               Ehdotettuna unionin kantana on puoltaa sellaisen päätöslauselman hyväksymistä, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa 12–50 matkustajaa.

               Tämä ei ole ristiriidassa EU:n lainsäädännön kanssa. Lisäksi se tukee voimakkaasti ympäristönsuojelualoitteita ja -tavoitteita.

               CDNI:llä säännellään alusten toimintaa jätevesipäästöjen osalta ympäristönsuojelun yhteydessä. Direktiivissä (EU) 2016/1629 vahvistetaan unionin säännökset, jotka koskevat sisävesiväylillä liikennöivien vesikulkuneuvojen turvallisuuden varmistamiseksi tarvittavia teknisiä vaatimuksia, joissa otetaan huomioon aluksen rungon rakentaminen, mukaan lukien kysymykset, jotka liittyvät aluksen varustamiseen talousjätevesien keräyssäiliöillä tai asianmukaisilla jäteveden käsittelylaitoksilla aluksella.

               Ehdotettu unionin kanta on hyväksyä asiakohdassa mainittu päätöslauselma, koska se lisää johdonmukaisuutta EU:n lainsäädännössä asetettujen vaatimusten kanssa.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen vai kyseisen sopimuksen osapuoli.
                  3

               Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.
                  4

               4.1.2.Soveltaminen käsillä olevassa asiassa

               CDNI:n sopimuspuolten konferenssi on kansainvälisellä sopimuksella perustettu elin. Säädös, joka CDNI:n sopimuspuolten konferenssin on määrä antaa, on säädös, jolla on oikeusvaikutuksia. Suunniteltu säädös voi vaikuttaa ratkaisevasti EU:n lainsäädännön eli direktiivin (EU) 2016/1629 sisältöön. Tämä johtuu siitä, että ehdotettu säädös vaikuttaa sisävesialusten teknisiä vaatimuksia koskevaan lainsäädäntöön, koska siinä säädetään vaatimuksista, jotka liittyvät jätevesien päästökieltoon ja asianmukaisten laitteiden asentamiseen sisävesialuksiin, kun taas näitä aluksia koskevista teknisistä vaatimuksista (mukaan lukien jätevesien keruuta koskevat säännökset) säädetään direktiivissä (EU) 2016/1629.

               Sen vuoksi on tarpeen vahvistaa CDNI:n sopimuspuolten konferenssissa unionin puolesta esitettävä kanta päätöslauselmaan, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa 12–50 matkustajaa.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunniteltujen säädösten pääasiallinen tarkoitus ja sisältö liittyvät yhteiseen liikennepolitiikkaan.

               Sen vuoksi ehdotetun päätöksen aineellinen oikeusperusta on SEUT-sopimuksen 91 artiklan 1 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 91 artiklan 1 kohta yhdessä SEUT-sopimuksen 218 artiklan 9 kohdan kanssa.

               2021/0142 (NLE)

               Ehdotus

               NEUVOSTON PÄÄTÖS

               Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta tehdyn yleissopimuksen (CDNI) sopimuspuolten välisessä konferenssissa unionin puolesta otettavasta kannasta sellaisen päätöslauselman hyväksymiseen, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa 12–50 matkustajaa

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta 9 päivänä syyskuuta 1996 tehty yleissopimus (CDNI), tuli voimaan 1 päivänä marraskuuta 2009.

               (2)Yleissopimuksen 19 artiklan mukaan sopimuspuolten konferenssi voi muuttaa yleissopimusta ja sen liitteitä.

               (3)Sisävesiliikenteen alalla toteutettavalla unionin toiminnalla olisi pyrittävä varmistamaan yhdenmukaisuus unionissa sovellettavien sisävesialuksia koskevien teknisten vaatimusten kanssa.

               (4)CDNI:n sopimuspuolten konferenssin on määrä hyväksyä kokouksessaan 22 päivänä kesäkuuta 2021 päätöslauselma, jolla pyritään laajentamaan talousjätevesien päästökielto koskemaan sisävesialuksia, jotka saavat kuljettaa yli 12 matkustajaa, ja matkustamoaluksia, joissa on yli 12 lepopaikkaa. Päätöslauselman määräykset velvoittavat asentamaan asianmukaiset laitteet päätöslauselman soveltamisalaan kuuluville aluksille.

               (5)Sisävesiliikenteen normien laadinnasta vastaavan eurooppalaisen komitean (CESNI) 8 päivänä marraskuuta 2018 hyväksymässä sisävesialusten teknisessä normissa (ES-TRIN 2019/1) vahvistetaan sisävesialusten turvallisuuden varmistamiseksi tarvittavat yhdenmukaiset tekniset vaatimukset. Se sisältää erityismääräyksiä, jotka koskevat tiettyjä alusluokkia, kuten matkustaja-aluksia, alusten laitteita ja laitteistoja, mukaan lukien jäteveden keruu- ja käsittelylaitokset, sekä teknisen normin soveltamisohjeita.

               (6)On aiheellista vahvistaa CDNI:n sopimuspuolten konferenssissa unionin puolesta otettava kanta, koska päätöslauselman määräykset voivat vaikuttaa ratkaisevasti unionin lainsäädännön, erityisesti Euroopan parlamentin ja neuvoston direktiivin (EU) 2016/1629, sisältöön.

               (7)CDNI:n päätöslauselmaluonnoksen olisi lisättävä johdonmukaisuutta unionin lainsäädännössä asetettujen vaatimusten kanssa, erityisesti siltä osin kuin on kyse soveltamispäivistä, jotka koskevat asianmukaisten laitteiden asentamista jäteveden keruuseen sisävesialuksilla. Lisäksi CDNI:n päätöslauselmaluonnos tukee voimakkaasti ympäristönsuojelualoitteita ja -tavoitteita.

               (8)Unioni ei ole CDNI:n sopimuspuolten konferenssin jäsen. Unionin kannan esittävät ne unionin jäsenvaltiot, jotka ovat jäseninä CDNI:ssä, toimien yhdessä,

               ON HYVÄKSYNYT TÄMÄN PÄÄTÖKSEN:

               1 artikla

               Reinin vesiliikenteen ja sisävesiliikenteen tuottamien jätteiden keruusta, varastoinnista ja vastaanottamisesta tehdyn yleissopimuksen (CDNI) sopimuspuolten välisessä konferenssissa unionin puolesta otettavasta kannasta sellaisen päätöslauselman hyväksymiseen, jonka tarkoituksena on laajentaa talousjätevesien päästökielto koskemaan sisävesialuksia, jotka saavat kuljettaa 12–50 matkustajaa.

               2 artikla

               Edellä 1 artiklassa tarkoitetun kannan esittävät ne unionin jäsenvaltiot, jotka ovat CDNI:n sopimuspuolten konferenssin jäseniä, toimien yhdessä.

               3 artikla

               Vähäisistä teknisistä muutoksista 1 artiklassa esitettyihin kantoihin voidaan sopia ilman uutta neuvoston päätöstä.

               4 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        Sellaisena kuin se on määritelty CDNI:n liitteessä 1.

                     (2)

                        Euroopan parlamentin ja neuvoston direktiivi (EU) 2016/1629, annettu 14 päivänä syyskuuta 2016, sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta (EUVL L 252, 16.9.2016, s. 118).

                     (3)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 64 kohta.

                     (4)

                        Unionin tuomioistuimen tuomio, 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.